Jana 432 á Ölkeldu 2 er búin að mjólka yfir 100 þús. kg mjólkur Jana 432 á Ölkeldu 2 , f. Stígur 97010 Afrekskýrin Jana 432 á Ölkeldu 2 í Staðarsveit á Snæfellsnesi hefur nú bæst í hóp þeirra afreksgripa sem rofið hafa 100 tonna múrinn í æviafurðum . Nú um áramótin hafði hún mjólkað 100.449 kg mjólkur yfir ævina en hún var í 12,0 kg dagsnyt þann 28. desember s.l. Það má því ætla að hún hafi mjólkað sínu 100 þús. kg mjólkur nærri mánaðamótum nóv. / des . Jana 432 er fædd 8. mars 2005 , dóttir Stígs 97010 og Pílu 437 Kaðalsdóttur 94017 . Jana bar sínum fyrsta kálfi þann 18. september 2007 og hefur borið níu sinnum síðan þá , síðast 28. desember 2017 . Mestum afurðum á einu ári náði Jana árið 2013 þegar hún mjólkaði 10.372 kg en hún náði einnig ársafurðum upp á meira en 10 þús. kg árið 2018 . Mestu mjólkurskeiðsafurðir hennar eru á yfirstandandi mjólkurskeiði sem er æði langt , spannar orðið tvö ár . Hún er nú komin í 15.694 kg frá síðasta burði . Illa hefur gengið að koma kálfi í Jönu eftir síðasta burð en hún var síðast sædd 11. nóvember s.l. og gæti því verið fengin . Afkomendur Jönu eru fjölmargir víða um land en hún skilaði nauti á stöð sem fór í dreifingu sem reynt naut . Þar er um að ræða Öllara 11066 en faðir hans var Ófeigur 02016 . Eðlilega hefur tímans tönn sett mark sitt á Jönu enda fáar kýr sem bæði ná þessum aldri og afurðum . Það að kýr nái 15. vetra aldri í dag er að verða afar fátítt og hvað þá að þær skili slíkum afurðum . Það verður þó seint sagt annað en að Stígur 97010 hefur skilað fjölmörgum endingargóðum kúm . Það er full ástæða til að óska ábúendum á Ölkeldu 2 til hamingju með þessa farsælu og endingargóðu kú sem Jana hefur reynst vera .